טור מנוקד אבן העזר ו


אִסּוּר גְּרוּשָׁה זוֹנָה וַחֲלָלָה לְכֹּהֵן, וּמִי נִקְרֵאת זוֹנָה

רמזי הסעיפים סִימָן ו
 חֲלוּצָה אֲסוּרָה לְכֹּהֵן מִדְּרַבָּנָן
 כֹּהֵן שֶׁעָבַר וְנָשָׂא סָפֵק חֲלוּצָה אֵין צָרִיךְ לְהוֹצִיא
 נָשָׂא סָפֵק גְּרוּשָׁה צָרִיךְ לְהוֹצִיא
 כֹּהֵן שֶׁאָמַר לְאִשְׁתּוֹ 'הֲרֵי אַתְּ מְגֹרֶשֶׁת מִמֶּנִּי וְאִי אַתְּ מֻתֶּרֶת לְכָל אָדָם' פְּסוּלָה לַכְּהֻנָּה
 גֵּרֵשׁ עַל תְּנַאי וְלֹא נִתְקַיֵּם הַתְּנַאי כְּשֵׁרָה
 קְטַנָּה שֶׁגֵּרְשָׁהּ בַּעְלָהּ וְהֶחֱזִירָהּ וּמִיאֲנָה בּוֹ מֻתֶּרֶת לְכֹּהֵן וְאִם אַחַר שֶׁגֵּרְשָׁהּ נִסֵּת לְאַחֵר וּמִיאֲנָה בּוֹ
 יָצָא קוֹל – 'פְּלוֹנִי גֵּרַשׁ אֶת אִשְׁתּוֹ', וַהֲרֵי הִיא יוֹשֶׁבֶת תַּחְתָּיו, וְאִם מֵת וְנִסֵּת לְכֹּהֵן אַחֵר
 יָצָא קוֹל – 'פְּלוֹנִי כֹּהֵן כָּתַב גֵּט לְאִשְׁתּוֹ'
 יָצָא קוֹל עַל אִשָּׁה שֶׁנִּתְקַדְּשָׁה וְנִתְגָרְשָׁה מִיַּד
 פֵּרוּשׁ 'כָּל קָלָא דְּלֹא אִיתְחַזַּק בְּבֵי דִּינָא לָאו קָלָא הוּא'
 כֹּהֵן שֶׁגֵּרֵשׁ אֶת אִשְׁתּוֹ לֹא תָּדוּר עִמּוֹ בְּמָבוֹי, וּמִי נִדְחָה מִפְּנֵי מִי
 לָוָה מִמֶּנָּה קוֹדֵם לָכֵן לֹא יִפְרַע לָהּ אֶלָּא עַל יְדֵי אֲחֵרִים, וְאִם בָּאִים שְׁנֵיהֶם לְבֵית דִּין
 אֵיזוֹהִי זוֹנָה, וְדִין בָּא עַל הַנִּדָּה, אוֹ עַל יְבָמָה, אוֹ עַל חַיָּבֵי לָאוִין, אוֹ אִסּוּרֵי עֲשֵׂה
 וְדִין נִבְעֶלֶת לִבְהֵמָה
 גִּיּוֹרֶת וּמְשֻׁחְרֶרֶת אֲפִילוּ נִתְגַּיְּרוּ וְנִשְׁתַּחְרְרוּ פְּחוּתוֹת מִבַּת שָׁלוֹשׁ שָׁנִים הֲרֵי הֵן זוֹנוֹת
 אֵשֶׁת כֹּהֵן שֶׁנִּבְעֲלָה אֲפִילוּ בְּאֹנֶס אֲסוּרָה לוֹ
 אֵשֶׁת יִשְׂרָאֵל שֶׁנֶּאֶנְסָה אֲסוּרָה לַכְּהֻנָּה
 אֵשֶׁת כֹּהֵן שֶׁאָמְרָה לְבַעֲלָהּ 'נֶאֱנַסְתִּי אוֹ שָׁגַגְתִּי וּבָא עָלַי אָדָם אַחֵר', אוֹ שֶּׁהֵעִיד לוֹ עֵד אֶחָד שֶׁזִּנְּתָה
 כֹּהֵן שֶׁקִּדֵּשׁ אִשָּׁה וְאַחַר כָּךְ בָּא עָלֶיהָ וְטָעַן שֶׁלֹּא מָצָא לָהּ בְּתוּלִים אֲסוּרָה לוֹ
 וְדִין יִשְׂרָאֵל שֶּׁטָּעַן כֵּן וְעַיֵּן בְּסִימָן ס"ח
 אִשָּׁה שֶׁקִּנֵּא לָהּ בַּעְלָהּ וְנִסְתְּרָה וְלֹא שָׁתְתָה אֲסוּרָה לַכְּהֻנָּה, וְהוּא הַדִּין אִם קִנְּאוּ לָהּ בֵּית דִּין
 אִשָּׁה שֶׁיָּצָא עָלֶיהָ קוֹל שֶׁהִיא מְזַנָּה
 פְּנוּיָה שֶׁרָאוּהָ שֶׁנִּבְעֲלָה וְהָלַךְ לוֹ הַבּוֹעֵל, אוֹ שֶּׁבָּאת לְפָנֵינוּ מְעֻבֶּרֶת וְאוֹמֶרֶת 'לְכָשֵׁר נִבְעַלְתִּי'
 וְאִם אֵינָהּ יוֹדַעַת מִי הוּא הַבּוֹעֵל, אוֹ שֶּׁאֵין בָּהּ דַּעַת לִשָּׁאֵל
 וְאִם יֵשׁ חִלּוּק בֵּין נִבְעֲלָה בְּפָרָשַׁת דְּרָכִים לְנִבְעֲלָה בָּעִיר

טור המנוקד
כֹּהֵן הֶדְיוֹט - אָסוּר מִן הַתּוֹרָה בִּגְרוּשָׁה זוֹנָה וַחֲלָלָה, וְאָסוּר בַּחֲלוּצָה מִדְּרַבָּנָן.
לְפִיכָךְ אִם עָבַר וְנָשָׂא סָפֵק חֲלוּצָה - אֵין צָרִיךְ לְהוֹצִיא.
אֲבָל בִּגְרוּשָׁה, אֲפִילוּ אֵינָהּ אֶלָּא סָפֵק גְּרוּשָׁה צָרִיךְ לְהוֹצִיא. וְלֹא שְׁנָא נִתְגָרְשָׁה מִן הָאֵרוּסִין אוֹ מִן הַנִּשּׂוּאִין.

וַאֲפִילוּ רֵיחַ הַגֵּט פּוֹסֵל בַּכְּהֻנָּה.
הֵיכִי דָּמִי רֵיחַ הַגֵּט? - כְּגוֹן שֶׁאָמַר לָהּ 'הֲרֵי אַתְּ מְגֹרֶשֶׁת מִמֶּנִּי וְאִי אַתְּ מֻתֶּרֶת לְכָל אָדָם', וְאַף עַל פִּי שֶׁלֹּא הֻתְּרָה בְּזֶה הַגֵּט, אֲפִילוּ הָכִ‍י פְּסוּלָה.
אֲבָל אִם נָתַן לָהּ גֵּט עַל תְּנַאי וְלֹא נִתְקַיֵּים הַתְּנַאי, אֵינוֹ כְּלוּם וְאֵינוֹ פּוֹסֵל.

קְטַנָּה שֶׁמֵּאֲנָה בְּבַעְלָהּ - מֻתֶּרֶת לְכֹּהֵן. וְאִם גֵּרְשָׁהּ, אֲסוּרָה.
וְאִם אַחַר שֶׁגֵּרְשָׁהּ הֶחֱזִירָהּ וּמֵאֲנָה בּוֹ, מֻתֶּרֶת לְכֹּהֵן, שֶׁהַמֵּאוּן מְבַטֵּל הַגֵּט.
וְנִרְאָה לִי דְּהוּא הַדִּין נַמִּי אִם אַחַר שֶׁגֵּרְשָׁהּ נִסֵּת לְאַחֵר וּמֵאֲנָה בּוֹ, שֶׁמֻּתֶּרֶת לְכֹּהֵן.
וְאַף עַל גָּב דְּקָיְימָא לָן מֵאוּן דְּחַבְרֵיהּ לֹא מְבַטֵּל גִּיטָּא דִּידֵיהּ, הַנֵי מִילֵּי לְעִנְיָן שֶׁלֹּא תַּחְזֹר לוֹ, דְּטַעֲמָא מִשּׁוּם דְּמַכֶּרֶת בִּרְמִיזוֹתָיו וּבִקְרִיצוֹתָיו, אָזַל וּמְשַׁבֵּשׁ לָהּ וְעָבַד דִּמְמָאֶנֶת בְּחַבְרֵיהּ וְהָדַר אָזִיל וְנָסִיב לָהּ, אֲבָל לְעִנְיָן לְהַתִּירָהּ לְכֹּהֵן, אֵין חִילּוּק בֵּין מֵאוּן דְּחַבְרֵיהּ לְמֵאוּן דִּידֵיהּ.

יָצָא קוֹל 'פְּלוֹנִי כֹּהֵן גֵּרֵשׁ לְאִשְׁתּוֹ', וַהֲרֵי הִיא יוֹשֶׁבֶת תַּחְתָּיו וּמְשַׁמַּשְׁתּוֹ, אֵין מוֹצִיאִין מִיָּדוֹ, שֶּׁאֵין חוֹשְׁשִׁין לְקָלָא דְּבָתַר נִשּׂוּאִין. וְאִם מֵת וְנִסֵּת לְכֹּהֵן אַחֵר, תֵּצֵא.
יָצָא קוֹל 'פְּלוֹנִי כֹּהֵן כָּתַב גֵּט לְאִשְׁתּוֹ', אִם קוֹרִין בְּאוֹתוֹ מָקוֹם לִנְתִינַת הַגֵּט 'כְּתִיבָה', הָוֵי כְּאִילּוּ יָצָא הַקּוֹל 'פְּלוֹנִי גֵּרֵשׁ אִשְׁתּוֹ', וְאִם אֵין קוֹרִין לִנְתִינַת גֵּט 'כְּתִיבָה', אֵין חוֹשְׁשִׁין.

יָצָא קוֹל עַל אִשָּׁה שֶׁנִּתְקַדְּשָׁה וְנִתְגָרְשָׁה מִיַּד - חוֹשְׁשִׁין לַקּוֹל לְאָסְרָהּ לְכֹּהֵן.
וְדַוְקָא שֶׁיָּצָא הַקּוֹל בְּלֹא אַמַּתְּלָאָה, שֶׁלֹּא נִזְכַּר בּוֹ שׁוּם צַד לְבַטֵּל הַקִּדּוּשִׁין אוֹ הַגֵּרוּשִׁין, אֲבָל אִם יֵשׁ בּוֹ שׁוּם צַד לְבַטֵּל, כְּגוֹן שֶׁיָּצָא הַקּוֹל שֶׁקִּדְּשָׁהּ אוֹ גֵּרְשָׁהּ עַל תְּנַאי, אוֹ שֶׁזָּרַק לָהּ קִדּוּשֶׁיהָ אוֹ הַגֵּט סָפֵק קָרוֹב לוֹ סָפֵק קָרוֹב לָהּ, אֵין חוֹשְׁשִׁין לַקּוֹל.
וְאִם יֵשׁ אַמַּתְּלָאָה בַּגֵרוּשִׁין וְלֹא בַּקִּדּוּשִׁין, חוֹשְׁשִׁין לְקוֹל הַקִּדּוּשִׁין לְאָסְרָהּ לְעָלְמָא, וְאֵין חוֹשְׁשִׁין לְקוֹל הַגֵּרוּשִׁין לְאָסְרָהּ לְכֹּהֵן.
ודווקא שֶׁיָּצָא הָאַמַּתְּלָאָה עִם הַקּוֹל מִיַּד, אֲבָל אִם יָצָא הַקּוֹל בָּרוּר, וּלְאַחַר זְמַן יָצָא הָאַמַּתְּלָאָה, אֵינָהּ מְבַטֶּלֶת הַקּוֹל. וְאִם אַחֵר כָּךְ נִתְבָּרֵר שֶׁהָיָה קוֹל שֶׁקֶר, מְבַטְּלִין אוֹתוֹ.
וְכָל קוֹל שֶׁלֹּא הֻחְזַק בְּבֵית דִּין, פֵּרוּשׁ, כְּשֶׁיָּצָא הַקּוֹל בָּדְקוּ בֵּית דִּין אַחֲרָיו וְלֹא מְצָאוּהוּ נָכוֹן, אוֹ שֶׁאֵינוֹ בָּרוּר, כְּמוֹ שֶׁמְּפֹרָשׁ לְקַמָּן בְּסִימָן מ"ו, אֵינוֹ קוֹל לֶאֱסֹר בִּשְׁבִילוֹ.

כֹּהֵן שֶׁגֵּרֵשׁ לְאִשְׁתּוֹ - לֹא תָּדוּר עִמּוֹ בַּמָּבוֹי. וְחוּץ לַמָּבוֹי מֻתָּר.
וְאִם הָיוּ דָּרִים בִּשְׂכִירוּת אוֹ בְּחָצֵר שֶׁל שְׁנֵיהֶם, הִיא נִדְּחֵית מִפָּנָיו. וְאִם הֶחָצֵר שֶׁלָּהּ, הוּא נִדְחֶה מִפָּנֶיהָ.
לָוָה מִמֶּנָּה קוֹדֵם שֶׁגֵּרְשָׁהּ, לֹא יִפְרָע לָהּ אֶלָּא עַל יְדֵי אֲחֵרִים. וְאִם שְׁנֵיהֶם בָּאִין לְפָנֵינוּ וְהוּא תּוֹבְעָהּ, מְנַגְּדִינַן לְהוּ.
בְּמַה דְּבָרִים אֲמוּרִים? - שֶׁגֵּרְשָׁהּ מִן הַנִּשּׂוּאִין, אֲבָל אִם גֵּרְשָׁהּ מִן הָאֵרוּסִין, לֹא.
וְאִם רְגִילִין זֶה עִם זֶה, אֲפִילוּ גֵּרְשָׁהּ מִן הָאֵרוּסִין נַמִּי.

אֵיזוֹ הִיא זוֹנָה? - זוֹ שֶׁנִּבְעֲלָה לְאֶחָד מִן הָעֲרָיוֹת, לֹא שְׁנָא חַיָּיבֵי מִיתוֹת בֵּית דִּין, לֹא שְׁנָא חַיָּיבֵי כְּרִיתוּת, בֵּין בְּאוֹנֵס בֵּין בְּרָצוֹן, בֵּין בְּזָדוֹן בֵּין בְּשׁוֹגֵג, בֵּין כְּדַרְכָּהּ בֵּין שֶׁלֹּא כְּדַרְכָּהּ, מִשֶּׁהֶעֱרָה בָּהּ עֲשָׂאָהּ זוֹנָה.
וּבִלְבַד שֶׁתִּהְיֶה מִבַּת שָׁלֹשׁ שָׁנִים וְיוֹם אֶחָד וָמַעְלָה, וְיִהְיֶה הוּא מִבִּן תֵּשַׁע שָׁנִים וְיוֹם אֶחָד וָמַעְלָה.
חוּץ מִבָּא עַל הַנִּדָּה, שֶׁלֹּא עֲשָׂאָהּ זוֹנָה אֲפִילוּ מִדְּרַבָּנָן.

אֲבָל הַבָּא עַל חַיָּיבֵי לָאוִין, אֲפִילוּ חַיָּיבֵי לָאוִין דִּשְׁאֵר, לֹא עֲשָׂאָהּ זוֹנָה, כֵּיוָן דְּתָפְסִי בְּהוּ קִדּוּשִׁין, חוּץ מֵהַבָּא עַל יְבָמָה שֶׁעֲשָׂאָהּ זוֹנָה, דְּאִיהִי נַמִּי לֹא תָּפְסִי בָּהּ קִדּוּשִׁין, לְפִיכָךְ נַעֲשֵׂית זוֹנָה בְּבִיאַת זָר.
וְהָרַמְבַּ"ם ז"ל כָּתַב: הַנִּבְעֶלֶת לְאֶחָד מֵחַיָּבֵי לָאוִין הַשָּׁוִין לַכֹּל וְאֵינָן מְיֻחָדִים לַכֹּהֲנִים, אוֹ מֵאִסּוּרֵי עֲשֵׂה, עֲשָׂאָהּ זוֹנָה.
וַאֲדוֹנֵי אָבִי זַ"ל כָּתַב כִּסְבָרָא רִאשׁוֹנָה.

הַנִּבְעֶלֶת לִבְהֵמָה, לֹא עֲשָׂאָהּ זוֹנָה.

גִּיּוֹרֶת וּמְשֻׁחְרֶרֶת, אֲפִילוּ נִתְגַּיְּרוּ וְנִשְׁתַּחְרְרוּ פְּחוּתוֹת מִבַּת שָׁלוֹשׁ שָׁנִים וְיוֹם אֶחָד, הָוְיָין כְּזוֹנוֹת וַאֲסוּרוֹת לַכְּהוּנָּה.

אֵשֶׁת כֹּהֵן שֶׁנִּבְעֲלָה אֲפִילוּ בְּאוֹנֵס, אֲסוּרָה לוֹ וְלוֹקֶה עָלֶיהָ מִשּׁוּם זוֹנָה וּמִשּׁוּם טְמֵאָה.
אֵשֶׁת יִשְׂרָאֵל שֶׁנֶּאֶנְסָה, אַף עַל פִּי שֶׁמֻּתֶּרֶת לְבַעֲלָהּ, אֲסוּרָה לַכְּהוּנָּה.

אֵשֶׁת כֹּהֵן שֶׁאָמְרָה לְבַעֲלָהּ 'נֶאֱנַסְתִּי אוֹ שָׁגַגְתִּי וּבָא עָלַי אָדָם אֶחָד', אוֹ שֶׁבָּא עֵד אֶחָד וְהֵעִיד לוֹ עָלֶיהָ שֶׁזִּנְּתָה בֵּין בְּאוֹנֵס בֵּין בְּרָצוֹן, אֵינָהּ אֲסוּרָה לוֹ, שֶׁמָּא עֵינֶיהָ נָתְנָה בְּאַחֵר, וַאֲסוּרָה לְכֹּהֵן אַחֵר בְּעֵדוּתָהּ אַחֲרֵי מוֹת בַּעְלָהּ, דְּשֲׁוִיתָה לְנַפְשָׁהּ חֲתִיכָה דְּאִיסּוּרָא.
וְאִם הִיא נֶאֱמֶנֶת לוֹ אוֹ הָעֵד נֶאֱמָן לוֹ וְסָמְכָה דַּעְתּוֹ לְדִבְרֵיהֶם, יוֹצִיא, כְּדֵי לְצֵאת יְדֵי סָפֵק.

כֹּהֵן שֶׁקִּדֵּשׁ אִשָּׁה, בֵּין גְּדוֹלָה בֵּין קְטַנָּה, וּלְאַחַר זְמַן בָּא עָלֶיהָ, וְטָעַן שֶׁלֹּא מָצָא לָהּ בְּתוּלִים, נֶאֶסְרָה עָלָיו מִסָּפֵק, שֶׁמָּא לְאַחַר הַקִּדּוּשִׁין נִבְעֲלָה.
אֲבָל יִשְׂרָאֵל שֶּׁטָּעַן טָעֲנָה זוֹ אֵינָהּ נֶאֱסֶרֶת עָלָיו, כַּאֲשֶׁר יִתְבָּאֵר לְקַמָּן (סִימָן ס"ח) בְּדִין טַעֲנַת בְּתוּלִים בְּעֶזְרַת הַשֵּׁם.

אִשָּׁה שֶׁקִּנֵּא לָהּ בַּעְלָהּ וְנִסְתְּרָה וְלֹא שָׁתְתָה - אֲסוּרָה לְכֹּהֵן מִשּׁוּם סָפֵק זוֹנָה, בֵּין שֶׁלֹּא רָצְתָה הִיא לִשְׁתּוֹת אוֹ שֶׁלֹּא רָצָה הוּא לְהַשְׁקוֹתָהּ, בֵּין יֵשׁ שָׁם עֵדוּת שֶׁמּוֹנְעָהּ מִלִּשְׁתּוֹת, בֵּין שֶׁהִיא מִן הַנָּשִׁים שֶׁאֵינָן רְאוּיוֹת לִשְׁתּוֹת.
וַאֲפִילוּ קִנְּאוּ לָהּ בֵּית דִּין, כָּל זְמַן שֶׁלֹּא שָׁתְתָה אֲסוּרָה לַכְּהֻנָּה מִשּׁוּם סָפֵק זוֹנָה.

אִשָּׁה שֶׁיָּצָא עָלֶיהָ שֵׁם שֶׁהִיא מְזַנָּה, אֵין חוֹשְׁשִׁין לָהּ לְפוֹסְלָהּ לַכְּהֻנָּה.

פְּנוּיָה שֶׁרָאוּהָ שֶׁנִּבְעֲלָה וְהָלַךְ לוֹ הַבּוֹעֵל, אוֹ אִם בָּאת לְפָנֵינוּ מְעוּבֶּרֶת וְאוֹמֶרֶת שֶׁלְּכָשֵׁר נִבְעֲלָה, נֶאֱמֶנֶת, וְהִיא וּבִתָּהּ כְּשֵׁרוֹת לַכְּהֻנָּה, אֲפִילוּ רוֹב פְּסוּלִים אֶצְלָהּ.
וְדַוְקָא בְּדִיעֲבַד, אֲבָל לְכַתְּחִלָּה שֶׁבָּא כֹּהֵן לְפָנֵינוּ לִימָלֵךְ אֵין מַתִּירִין לוֹ לִישָׁא אוֹתָהּ, עֵד שֶׁיְּהוּ רוֹב כְּשֵׁרִים אֶצְלָהּ.
בַּמֶּה דְּבָרִים אֲמוּרִים? - כְּשֶׁאוֹמֶרֶת 'לְכָשֵׁר נִבְעַלְתִּי', אֲבָל אִם אֵינָהּ יוֹדַעַת מִי הוּא הַבּוֹעֵל, אוֹ שֶׁהִיא שׁוֹטֶה שֶּׁאֵין בָּהּ דַּעַת אוֹ אִלֶּמֶת, אֲפִילוּ בְּדִיעֲבַד תֵּצֵא, עֵד שֶׁתִּהְיֶה תְּרֵי רֻבֵּי, רוֹב הָעִיר כְּשֵׁרִים, וְרוֹב שַׁיָּרָא שֶׁל כְּשֵׁרִים הַבָּאָה מִמָּקוֹם אַחֵר עוֹבְרִים שָׁם.

כָּתַב הָרַמְבַּ"ם: דַּוְוקָא שֶׁנִּבְעֲלָה בְּפָרָשַׁת דְּרָכִים, שֶּׁאֵין שָׁם דָּבָר קָבוּעַ, אֲבָל רָאוּהָ שֶׁנִּבְעֲלָה בָּעִיר, אוֹ שֶּׁנִּתְעַבְּרָה בָּעִיר, אֲפִילוּ לֹא שׁוֹכֵן בָּהּ אֶלָּא גּוֹי אוֹ עֶבֶד אֶחָד, לֹא תִּנָּשֵׂא לְכַתְּחִלָּה, שֶׁכָּל קָבוּעַ כְּמֶחֱצָה עַל מֶחֱצָה דָּמִי. וְאִם נִסֵּת לֹא תֵּצֵא, הוֹאִיל וְאוֹמֶרֶת לְכָשֵׁר נִבְעַלְתִּי. עַד כַּאן.
וְנִרְאֶה דְּאַפִילוּ נִתְעַבְּרָה בָּעִיר, אִם הָלַךְ הַבּוֹעֵל אֵלֶיהָ תִּנָּשֵׂא לְכַתְּחִלָּה, כֵּיוָן דְּאִיכָּא רוֹב הָעִיר וְרוֹב סִיעוֹת כְּשֵׁרִים, אֶלָּא אִם כֵּן הָלְכָה הִיא אֵלָיו.
וּסְתָמָא נַמִּי שֶּׁאֵין יָדוּעַ מִי הָלַךְ לְמִי, נִרְאָה דְתִנָּשֵׂא לְכַתְּחִלָּה.